SK Úradný vestník Európskej únie C 324/5

Záverečná správa vyšetrovateľa (1)

COMP/39.525 – Telekomunikacja Polska

2011/C 324/06

KONTEXT

Návrh rozhodnutia sa týka zneužitia dominantného postavenia podľa článku 102 ZFEÚ etablovanou poľskou telekomunikačnou spoločnosťou Telekomunikacja Polska SA (ďalej len „TP“) na trhu veľkoobchodného prístupu k širokopásmovému internetu.

Vec vyplynula z vyšetrovania, ktoré Komisia začala ex officio. V septembri 2008 boli vykonané inšpekcie v priestoroch spoločnosti TP vo Varšave (Poľsko). Po týchto inšpekciách bolo v apríli 2009 začaté konanie (2).

PÍSOMNÝ POSTUP

Oznámenie námietok

Oznámenie námietok bolo spoločnosti TP zaslané 1. marca 2010. Komisia v oznámení námietok dospela k predbežnému záveru, že dominantný telekomunikačný operátor odmieta poskytovať alternatívnym operátorom platený prístup k svojim veľkoobchodným širokopásmovým službám v rôznych fázach procesu, čím narúša hospodársku súťaž a poškodzuje zákazníkov na maloobchodnom trhu širokopásmového internetu v Poľsku. Porušovanie údajne začalo, keď spoločnosť TP otvorila prvé rokovania o uzatvorení zmlúv o prístupe 3. augusta 2005 a v čase oznámenia námietok ešte stále pokračovalo.

Prístup k spisu

Prístup k vyšetrovaciemu spisu bol poskytnutý prostredníctvom dvoch DVD zaslaných spoločnosti TP 8. marca 2010.

Spoločnosť TP neoznámila nijaké pripomienky týkajúce sa prístupu k spisu.

Predĺženie lehoty na odpoveď na oznámenie námietok

Pôvodne bola adresátovi oznámenia námietok priznaná lehota ôsmich týždňov na poskytnutie písomných pripomienok k oznámeniu námietok, a to od dátumu prijatia spisu Komisie vo forme DVD.

Spoločnosť TP požiadala o predĺženie lehoty, ktoré som akceptoval najmä vzhľadom na to, že TP po dohode s GR pre hospodársku súťaž pripravovala spolu s odpoveďou na oznámenie námietok aj ponuku záväzkov. Lehota bola preto predĺžená o štyri týždne v súlade s lehotou pre ponuky záväzkov stanovenou v návrhu najlepších postupov (3). Spoločnosť TP odpovedala v stanovenom čase.

ÚSTNE KONANIE

Ústne vypočutie

Spoločnosť TP uplatnila svoje právo na ústne vypočutie. Toto vypočutie sa konalo neskôr, ako bolo pôvodne plánované (v júli), a to na žiadosť TP odložiť vypočutie dovtedy, kým sa všetci hlavní zástupcovia spoločnosti nevrátia z dovolenky. V dôsledku toho sa vypočutie, ktoré trvalo celý deň, konalo 10. septembra 2010.

Vypočutia sa zúčastnili dve zainteresované strany: Krajowa Izba Gospodarcza Elektroniki i Telekomunikacji („KIGEIT“), poľská národná hospodárska komora elektroniky a telekomunikácií, a Netia S.A., alternatívny operátor. Na pozvanie Komisie sa vypočutia zúčastnil aj národný regulačný orgán (UKE).

Počas ústneho vypočutia spoločnosť TP okrem iného argumentovala tým, že sa už zúčastnila regulačného vyšetrovania a zásahov v Poľsku v súvislosti s konaním, ktorým sa zaoberá Komisia v rámci pravidiel EÚ pre hospodársku súťaž. Rozhodnutím Komisie by preto bolo porušené základné právo „ne bis in idem“. Keďže sa toto tvrdenie zdalo byť dostatočne podložené, poukázal som na túto skutočnosť v správe podľa článku 13 (4). Uvedené tvrdenie je teraz potvrdené v návrhu rozhodnutia a zohľadnilo sa pri návrhu pokuty.

Spoločnosť TP takisto upozornila na to, že údajné porušenie sa skončilo po podpise dohody medzi TP a UKE 22. októbra 2009.

OPIS SKUTOČNOSTÍ

Po ústnom vypočutí Komisia ďalej zisťovala skutočnosti, aby stanovila, či porušenie skutočne skončilo, ako tvrdila TP. Svoje zistenia zhrnula v opise skutočností z 28. januára 2011. Na žiadosť spoločnosti TP, ktorej som čiastočne vyhovel, bola pôvodná štvortýždňová lehota na odpoveď predĺžená o ďalší týždeň. Spoločnosť TP náležite odpovedala 7. marca 2011.

NÁVRH ROZHODNUTIA

Hlavnú zmenu oproti oznámeniu námietok predstavuje to, že Komisia sa už nedomnieva, že porušovanie pravidiel trvalo do dátumu oznámenia námietok, t. j. do 1. marca 2010, a dlhšie. V rozhodnutí sa teraz stanovuje, že porušovanie trvalo prinajmenšom do 22. októbra 2009, kedy bola uzavretá dohoda medzi spoločnosťami TP a UKE.

Návrh rozhodnutia sa podľa môjho názoru týka iba námietok, ku ktorým dostala spoločnosť TP možnosť vyjadriť sa.

Vzhľadom na uvedené zistenia sa domnievam, že právo na vypočutie bolo v tomto prípade rešpektované.

V Bruseli 20. júna 2011 Michael ALBERS

(1) Podľa článkov 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (Ú. v. ES L 162, 19.6.2001, s. 21).

(2) Podľa článkov 2 ods. 1 nariadenia Rady (ES) č. 773/2004 a článok 11 ods. 6 nariadenia Rady (ES) č. 1/2003.

(3) Pozri. http://ec.europa.eu/competition/consultations/2010_best_practices/best_practice_articles.pdf

(4) Rozhodnutie Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (Ú. v. ES L 162, 19.6.2001, s. 21).